Rapla Valla Küladeühenduse koosolek 12.03.2020

Osalejad: Tiit Tammsaar - esimees, Aivi Meister - juhatuse liige, Meelis Mägi- vallavanem, Heiti Vahtra- arendusjuht, Jüri Morozov- abivallavanem, Anne Leht- Raikküla piirkonna koordinaator, Anne Kalf- Raikküla vabaajakeskuse juhataja, Kaido Vilu – Rapla Ralli korraldaja, Iris Saluri – Kuimetsa külavanem. Valla külade esindajad.

Puudusid: Salle Nurmeta, Ants Kuningas, Kertu Künnapas.

Toimumiskoht: Rapla Kultuurimaja

Aeg: 12.03.2020 16.30- 18.30

Koosolekut juhatas: Tiit Tammsaar

Protokollis: Eveliis Müller

Päevakavas:

1. Ülevaade Raplamaalt ja vallast - Heiti Vahtra

2. Ülevaade Raplamaalt ja vallast - Meelis Mägi

Informatsioon:

1.Rapla ralli – Kaido Vilu.

2.Tekkinud küsimuste ja teemade arutelu.

Tiit: Oleme teinud sädeinimene ja aasta küla kandidaatide osas otsuse, aga pidustuste osas tuleb veel otsustada, millal see toimub, võttes arvesse tänast olukorda

Jüri: Täna oli erakorraline istung seoses koroona viiruse laienemisega Eestis ja selle info põhjal, mis meil oli olemas, tehti otsus mille me ka välja saatsime, et kuni aprilli lõpuni, kõik üritused jäävad ära. Kaasaarvatud see nädalavahetus planeeritud Eesti-Läti korvpallivõistlus ja ka kontsert Sadolini keskuses. Ei ole klauslita, kas on vähem või rohkem kui 100 inimest. Me tegime ettepaneku sihtasutuse nõukogule ja nõukogu saab korraldada ürituste ära jätmist.

Küsimus: Kas see otsus on lõplik? Kuna me ei tea, kuidas see viirus käitub ja kui näiteks olukord on parem kui arvati, kas siis saab selle otsuse lõpetada?

Jüri: Jah, siis kui olukord leeveneb saab seda otsust lõpetada, aga arvatavasti meie olukord läheb siiski karmimaks. Meie valla huvikoolid ja huvitegevus on hetkel peatatud. Kaasaarvatud muusikakool ja spordikool. Ka raamatukogus on planeeritud 3 üritust, mis jäävad ära, kuigi üritusel osalevad ainult 20-30 inimest võivad nad tulla erinevatest asukohtadest ja ära jättes on kindlam, et nakkusoht on minimaliseeritud. Saaremaa näitel on näha, et nende võrkpalli üritust ära ei jäetud, aga tagantjärgi süüdistati neid ikka. Kõigile vallaasutustele on välislähetused lõpetatud, nii välismaal kui ka Eesti siseselt. Ka eesti linnade ja valdade liit otsustas enda ürituse ära jätta. See lükati edasi tulevikku. Palju keerulisem olukord on erasektoriga. Näiteks, kes on aprilli kuus planeerinud peredega reisi välisriikidesse, seda ei saa keegi riigi poolt takistada. Ainult siis saab, kui kehtestatakse eriolukord - lennud katkestatakse ja piirid pannakse kinni. Täna on teada, et näiteks USA on otsustanud Euroopale uksed sulgeda. Kes soovib reisimise kohta infot saada võib vaadata välisministeeriumi kodulehele, seal on täpsem info. See on iga inimese vastutuse asi. Need lapsevanemad, kes plaanivad minna reisile, peaksid andma koolile teada ja 2 nädalat kodus olema. Kui me võtame enda kokkulepitud meetme vastu, aga lapsevanemad lähevad ikkagi tööle, siis see ei ole ka parim lahendus. Arusaadav on, et kõik on teinud enda kulutusi, aga paraku tuleb kahjusid kannatada, et tulevikus natukenegi võita.

Tiit: Oleme nüüd arutanud seda koroona küsimust. Kas oleme nõus, et jätame tunnustusürituse praegu ära ja lükkame selle edasi tulevikku. Kuidas teie arvate, kas keegi on vastu?

* Ei olnud vastu kommentaare

Kaiu lasketiirus on plaanis korraldada 29. mai üritus kaitseliiduga koostöös. Rapla maleva poolt on tutvustamine. Seal saab minna laskmist proovima.

Anne Kalf: Mis kell see üritus toimub? Me oleme Lipal kavandanud kaitseliidu kodutütardega ürituse. Meil hakkab kell 17.00. Volikogu väljasõit on ka samal ajal.

Tiit: Me saame kellaaega veel otsustada.

1. Ülevaade Raplamaalt ja vallast: Heiti Vahtre.

Heiti: Täna räägin teile kolmest asjast.

Heiti: Volikogu avas veebruarikuus Rapla valla arengukava 2018-2025 muudatuste tegemiseks. Praegusel hetkel ootame just küladest/kantidest/piirkondadest sisendit, mida muuta ja millega arengukava täiendada. Sellega seoses oli planeeritud märtsis korraldada kohtumisi piirkondades. Piirkonna koordinaatorid olid teinud tublit tööd ning planeerinud kohtumised. Praeguse COVID19 viiruse levikuga tuleb tõdeda, et järgmised kohtumised tuleb siiski tühistada. Aga jätkuvalt on üleskutse, et äkki on võimalik arutelud läbi viia kas kitsas ringis või elektroonilises vormis. Eriti arengukava lisa 3. osas. Palume need tekstid üle vaadata, kas seal on kõik esitatu ajakohane. Kas on tegevusi, mis on juba lõpetatud; kas on midagi uut ja palun märkige ära, mis asjad on teile prioriteetsemad. 1-3 asja võiks ära märkida. Oleks hea kui need saaks ära tähistada, siis valitsus saaks neid arvesse võtta ja sealt ka teha investeeringusse täiendusi ja kavandusi. Saadan külade listile selle kohta info ja sooviks märtsi lõpus tagasisidet saada.

Heiti: Teine teema on, et kaasava eelarve hääletus on alanud. Kokku on juba 365 hääletajat. Palun külastage valla kodulehte, tutvuge ideedega ja olge aktiivsed ja andke oma hääl.

Heiti: Kolmas teema. Valla Rapla Teataja märtsi numbrist jäi kahjuks välja hajaasustuse programmi info. Sinna saab teha taotlusi ja valla kodulehel on sellekohane täiendav informatsioon. Tähtaeg taotlustele on 17. aprill.

Tiit: Üks osapool kaasfinantseerimisse on vald, kuidas vald sellesse suhtub? Kas nad on valmis toetama?

Heiti: Valla vahendid ei ole piiramatud, aga me toetame 33 protsendilise toetusega ehk samas mahus, millises planeerib vahendeid Eesti riik. Komisjon võtab kõik esitatud taotlused kokku ja selle põhjal koostatakse pingerida, mille alusel pakutakse kaasfinantseerimist kuni vahendite jätkumiseni.

Tiit: Härgla Karjääri kohta on küsimus, nagu me saime aru, kogutakse seal juba allkirju seal toimuva vastu.

Heiti: Parem on küsida vallavanemalt. On tehtud dokument, milles on hinnatud maavarasid. Valla seisukohast on, et kui riik soovib varusid kaevata, peavad nad tegema riiklikul tasemel kooskõlastuse. Kui tegu on riikliku varuga, võivad KOV-i käed lühikeseks jääda. (edasi vt. Meelis Mägi tekst)

Küsimus: Mis on eelmiste aastate hajaasustuse programmi kogemus? Kas on palju, kes ei saa ja mis alustel valitakse kes saab?

Kommentaar: Eelmine aasta oli umbes 70 taotlust ja 18 said toetust.

Heiti: Komisjon kasutab enda hindamiskriteeriumit ja tööjuhendis on näha, et eelistatud on majapidamised, kus on lapsed. Hetkel tegeleb minu kolleeg Tiina Martin sellega, nii et kui on rohkem küsimusi palun küsige tema käest. Aga me oleme toetuse planeerinud enda eelarvesse ja järgi ei ole vahendeid sealt jäänud.

Tiit: Räägime Rail Balticu teemadel. Rail Baltic juba puurib.

Heiti: Rail Baltic käis täna projekti tutvustamas.

Tiit: Lisan ka, et valla teedevõrgud vajavad läbimõtlemist, näiteks kui läheb ehituse käigus mullaveoks, siis meie teedest ei jää midagi alles.

Heiti: Nad soovivad vallaga, volikogu tasemel, sõlmida kokkulepet. Mis puudutab taristu poolt. Seal määratakse, kelle vastutusalasse jääb ligipääsu taristu rajamine, millises mahus ning ka tulevane hooldus. Siinkohal tuleks ka sõlmitavas lepingus määrata rikutavate teede taastamise kohustused.

Heiti: Kui siiamaani on raudtee trassi plaanitud nii, et meil ei ole peatusi, siis riigi poolt on suhtumine muutunud. Kuna omavalitsuste liidud on kirjutanud mitmeid märgukirjasid, kus on plaanitud kohalikke peatusi koos perroonide, parklate ja jaamahoonetega koos invaliftidega. Kõik see taristu kuulub nüüd Rail Balticu kavasse, et ei tekiks olukorda, et rong ei saa siin peatuda. Kui nad tulevad enda plaane uuesti meile aprillis volikogusse tutvustama, saame juurde täiendavat infot. Need külad, kust trass läbib, on loomulikult huvitatud ja me anname Rapla vallale laekuva informatsiooni edasi.

**2. Ülevaade Raplamaalt ja vallast – Meelis Mägi**

Härgla lubjakivi karjäär

Meelis: Härgla on koht kuhu arendaja soovib avada lubjakivi karjääri, tegemist on 20-25 hektarit RMK alaga. Keskkonna amet algatas KMH (keskkonnamõju hindamise) protsessi. See eeldab, et koostatakse keskkonna hindamise programm. Eelmine aasta, pärast avalikustamist, sai sellele programmile tehtud parandusi ja see saadeti keskkonnaametilt tagasi koos täiendustega. Uuendatud programm arutati uuesti koosolekul Juurus, kohal olid keskkonnaameti inimesed, KMH koostajad ja arendaja. Koosolekul oli palju emotsioone. Sinna Rapla volikogu on otsustanud, et seda luba ei saa heaks kiita. Riik on tellinud maavarade uuringu Rapla maakonnas, mis on üleval Eesti Geoloogiateenistuse kodulehel. Lubjakivi osas on Harjumaal suur defitsiit. Vaadatakse sealt kaugemale ja Härgla on riigile vajalik koht.

Kohalike ja valla elanike seisukoht on ühine, aga me ei tea mis see lõpp-otsus tuleb. Protsess on pikk.

Tiit: Selge ja segane. See ei jää arvatavasti viimaseks taoliseks asjaks. Kas on veel infot jagada?

Eelarve 2020

Meelis: Valla eelarve sai veebruari kuus vastu võetud, 80% sotsiaal-, haridus- ja kultuurivaldkonnas. Viirusest tuleb nüüd sinna tagasilöök teisel poolaastal. Sügisel võib juhtuda, et tuleb miinus eelarve, aga praegu on veel pilt ilus. Eelarve on kättesaadav kodulehel koos seletuskirjaga. Samuti ka selle kuu ajalehes.

Tiit: Kas me saaksime veel arutleda, et mis on suuremad valla plaanid. Näiteks ehitused ja muud praktilisemad ja tähtsamad asjad.

Meelis: Eelmine aasta lõppes Juuru kooli renoveerimisega. Edasi läheme me Kaiu piirkonda. Soovime projekteerida Kaiu põhikooli baasil hariduskeskuse. Järgmine aasta võiks alustada juba ehitusega. Selle ehituse investeeringud on ligikaudsed, kuna meil ei ole veel projekti. Juuru koolil oli Innove rahaline toetus, aga Kaiul ei ole. Kuigi loodame riigi poolt küsida CO2 meetmest sellele objektile toetust 400 000- 500 000 eurot.

Sama toetus on hooldekeskusele. See töö peaks hakkama pihta selle aasta lõpus. Erihoolekandekeskus, riigiaktsiaselts ehitab Raplasse Alu tee äärde, valla maale, vastavalt detailplaneeringule maja ligi 30 inimesele. Ehitustööd saaksid alata kohe kui ehitusluba on küsitud ja välja antud. See toob juurde töökohti ja kasvatab kohalike teenuste kasutust.

Räägin veel suurest hooldekeskusest. Lisaks hooldekodule on vaja organiseerida ruumi muudeks tegevusteks, päevakeskus. Koht kus inimestega tegeletakse ja neile pakutakse eriteenuseid. See on plaanis rajada Alu teele, Rapla haigla kõrvale kahele kinnistule. Teise kinnistu osas on olnud vaidlusi. Vald soovib seda kinnistut endale kuna see asutus peab olema rajatud kahele kinnistule. Viimase aasta jooksul on kokku lepitud koostöö lepe. See tähendab hooldekeskust rajatakse koos. Korraldatakse läbi hanke ja raha tuleb väljast, kolmandalt isikult. Rapla vallas ei ole piisavalt raha, et seda iseseisvalt teha. Oleme haiglaga teinud koostööleppe selle hoone rajamiseks. Lähme edasi hankesse. Toon välja ühe olulise punkti koostöölepingus. Rapla valla omandisse tuleb see kinnistu, siis kui keskus on valmis. Leping sai täna notariaalse alkkirja. Kinnisturaamatusse tehakse märge, et kahe aasta jooksul on see kinnistu Rapla valla oma.

Tiit: Milla kopp maasse lüüakse?

Meelis: 2 aastat on ehitusperiood. Me peame aasta pärast olema valmis panema kopa maasse. Kui saaksime suvel hanke välja kuulutada, oleks 3-4 kuud aega, et vaidlustada hankeid.

Kuusiku lennuväli

Meelis: Kuusiku lennuväljale oleme otsinud haldajat. Eelnevalt ei ole olnud tahtjaid. Kuulutasime välja konkursi, millele tuli 3 pakkumist ja meie oleme otsuse teinud, aga see ei ole veel volikokku jõudnud. Otsus on vaidlustatud ja aprilli lõpuks ei saa me uut haldajat paika. Tegevus seiskub kuuks ajaks või paremal juhul me siiski jõuame. Kaks pakkujat, kes ei võitnud, esitasid vaide ja nüüd on natuke halb olukord. Ehk saame sellega minna aprilli volikogusse. Hetke haldajaga on juba leping lõppenud. Tema leping kehtis 2 aastat ja ka tema konkureeris uuesti. Leping, mis tuleb, on nüüd 2+25 aastat. Esimese kahe aasta jooksul teevad nad tegevusplaani. Siis istume nendega laua taha ja vaatame kas, eesmärgid on saavutatud ja kas me pikendame lepingut edasi 25 aastat.

Küsimus: Kas konkureerijatel on veel väikseid lennujaamasid või kogemusi lennundusega?

Meelis: Kõik pakkujad on lennundusega varem tegelenud.

Tiit: Teen ettepaneku, et lepingu koostamisel tuleks müra kohta seada regulatsioone. Kas kellegi plaanides on ka kõvakattega raja rajamine?

Meelis: Ei ole, mururajaga saab hakkama, sinna saab isegi liitlaste transpordilennukiga maanduda. See ei saa olema hävitajate lennuväli. LEADER-iga on paar aastat vaheaasta. Nii et sealt ei ole võimalik KOVidel toetust taodelda. Samuti on valla enda kord kvartalis taotluste aeg varsti käes.

Teed

Meelis: Teede osas, raha jäi see talv järgi lumetöödest, aga see läheb kõik kruusa peale ära ja sellest jääb puudugi. Mustkattega lõike teeme samuti vaikselt juurde. Vaadake kodulehte seal on Exceli tabel selle info kohta.

Tiit: Riigi teed sokutada vallale, mis on teie seisukoht?

Meelis: Rapla vallale on 71,5 km teed tahetud riigi poolt üle anda. Koos sellega tuleks juurde toetust ja muud abi. Valla poolt on selle kohta üleüldine vastuseis. Rahastusmudel ei ole meile sobiv ja pigem sooviksime meie anda enda teid riigile üle. Kõik KOVid on ütelnud ei sellele plaanile. Ei taheta teid üle võtta, vähemalt mitte vabatahtlikult.

Küsimus: Mille alusel võetakse parandusele halvas seisus külateid ja parandatakse neid?

Meelis: Me ei mõõda, kui tee on halb, siis tuleb talle kruusa peale panna. Nendest teedest tuleb meile teada anda.

Internet

Meelis: Elektrilevi sai ülesande, et võrk välja ehitada. Rapla vallas on kohti, kus liitumispunkte on tihedalt koos, kus on palju maju, aga püsielanikke ei ole. Näiteks Juuru piirkonnas Pirgu suvilapiirkond.

Riigieelarvest on planeeritud kunstmuruväljaku rajamine. Alustasime jaanuaris ehitustöödega. Kultuuriministeeriumilt saime me see nädal taotluse peale allkirja, kus kinnitati, et me saime poolteist miljonit. Omaosalus mis me muidu planeerisime, läks tänu sellele nüüd väiksemaks. Seda saab kasutada mujal - näiteks Kaiu kooli ehitusel. Staadion valmib juba selle aasta lõpuks. Kui pneumohalli hange õnnestub. Siis me oleme sellise taristu osas Kesk-Eestis esimene. Seda saavad kasutama hakata nii riigigümnaasium kui ka teised koolid. See on positiivne investeering. Samuti selle aasta eelarvesse saime sisse panna punkti, mille eesmärgiks on kõigi lasteaedade mänguväljakute parendamine. 40 000 euro eest iga aasta tehakse näiteks atraktsioonide uuendamist.

Bussipeatused ja koleehitised

Meelis: Üks koleehitis on Raikkülas pooleli jäänud korter. KIKI-l on koleehitiste lammutus- toetus, aga see on mõeldud büroohoonetele. Oleme kaalunud seda ehitist ka müüa. Siis oleks omanikul endal võimalus seda lammutada või ümber ehitada.

Oleme püüdnud iga aasta 1-2 varjualust bussipeatustesse püstitada. Üks peaks tulema Kaiu piirkonda ja üks Järlepasse. Osavallakogu on otsustanud varjualuse asukohaks Vana-Kaiu, kuna koolilaste hulk, kes lähevad Kaiu poole, vajavad seda.

Kommentaar: Vaoperesse on juba eelnevalt lubatud varjualust ja soovitakse, et vald paigaldab uue peatuse Vaopere külasse.

Meelis: Maanteeamet ehitas sinna Vaoperesse lisapeatused. Paviljonide ehitus jääb valla peale Vana-Kaius varjualuse vajadus on tulnud sellest, et seal on palju lapsi. Vallavalitsus on seda meelt, et võiks jääda piirkonna otsustada, kuhu paviljon püstitatakse.

Kommentaar: Meie osavallakogus tegime otsuse teadmata, et Vaoperel oli paviljoni püstitamise kokkulepe aastaid tagasi.

Meelis: Samuti alustab sügisel Raplast läbi Märjamaa bussiliin Pärnu, täitsa uus liin.

Kommentaar: Busse on pandud palju juurde. Kas on võimalik, et oleks rohkem kättesaadavamat infot uute busside ja liinide kohta. Näiteks kõigil ei ole internetti ja tänu sellele on inimesed teadmatuses kui uus bussiliin avatakse.

Meelis: Peatustesse peab infot liinide ja aegade kohta panema vedaja ise, ehk Hansaliinid.

Kommentaar: Me soovime seda paberkandjal koju saada. Näiteks ajalehe vahel.

Meelis: Uue liini puhul on pool aastat sisseelamisaeg. Ideaalis võiks olla info lehes eraldi lisana. See võib küll väga suureks minna.

Kommentaar: Samuti sooviks seda saada inimkeeles. Kust ja kuhu see buss läheb. Et info oleks arusadavalt paberi peal olemas.

Meelis: viirusega seoses jääb ka valla tänuüritus ära. Selle kohta saadab meediaspetsialist teate ka.

Küsimus: Kas Külade Ühendus sai valla eelarvest püsitoetust?

Tiit: Külade Ühendus sai 10 000 toetust. Toetuskõlbulike tegevuste nimekiri tõmmati kokku. Raamatupidamisteenus ei ole selle all. Kas vallavalitsus hakkab siis seda meile tegema? 200-300 eurot võiks ikka olla eraldatud selleks. See on praktiline asi, mille tegemiseks ei ole meil vabatahtlikke. Samuti võiks toitlustamine selle alla minna.

Anne: Rahastajaga ei vaielda. Toitlustamist ei kata pea ükski programm.

Rapla Ralli

Kaido Vilu: Korraldan 15-16 mai Rapla rallit, mis läheb läbi Rapla valla külade. Ralli katseid on 12. Raplast hakkab ralli peale ja edasi läheme küladesse mis on tutvumiseks antud kaardile märgitud. Stardis on sadakond autot ja üritus on 2 päevane. Reede ja laupäev.

Meelis: Rapla vallast puudutab see Raikkülla.

Kaido: Eelmine aasta toimus Raplamaal ralli, mis läks hästi. Nüüd võiks selle ralli siia tuua. See üritus toob kohale umbes 2000-3000 inimest. Samuti on Rapla piirkonnas palju sõitjaid.

Lipal on inimesi kes ei ole nõus selle ürituse toimumisega antud kohas. Eelmine aasta käidi pärast rallit küll riisumas ja korrastamas aga tunneme, et see ei lahendanud seda olukorda piisavalt hästi. Nüüd on võimalik panna umbes 2 meetrised kivist piirangud kurvidesse. On vaja leida kokkulepe. Samuti autospordi liit kindlustab ära kui kellegi majaga midagi juhtub ja katab kahjud.

Küsimus: Kas on plaanitud teha koostööd kohalikega? Näiteks kodukohvikute loomine.

Oleme mõelnud selle peale. Võiks koostööd teha küll. Meil on kohti, kus oleks selleks hea ligipääs. Jagame eelnevalt rahvale infot, kus võiks mida olla. Neljandal mail on legendi kirjutamine ja sõitjad võivad kaks korda raja läbi sõita. Igal autol on peal GPS süsteem ja kiirused on jälgitud, kuna nad ei või kiirust ületada.

Anne: Lipa külal on raudne vastuseis sellele üritusele, nii et te peate omavahel suhtlema.

Kaido: Jaa, Lipal on inimesi vastu. Me küll kastsime teed eelmine aasta ära, aga ikkagi natuke tolmu tuleb.

Anne: Raela küla inimesed ei kurtnud.

Kaido: Pärast üritust taastame me ka teed: hööveldame ja kruusatame. Prahti ei jäeta maha.

Anne: Aga kui inimesed nõus ei ole, siis ei saa lihtsalt seda teha.

Kaido: Arusaadav. Kuna karjäär on meile oluline, siis Lipa küla tee on meile äärmiselt tähtis ots. Kui ralli rada ümber tõsta teisele, sirgele teele, kaob selle osa mõte rallis üldse ära. Rajad, ümbersõidud ja kõik on arutletud. Lipa metsa küla on sellest 500m või km.

Tiit: Mul on palve, et suhtuge korraldusse mõistvalt. Las need inimesed sõidavad ja teevad seda reeglitega.

Kaido: Kurvi kohtadele paneme ka puust postid sisse. Keegi ei lõika üle muru ja see toimib väga hästi.

Tiit: Kas see on üle-eestiline ralli?

Kaido: Jaa see on Eesti meistrite etapp.

Kommentaar: Need inimesed kes siia rallile tulevad teevad meile, kohalikele, ju kasumit. Kuidas te koroona viirusega olete arvestanud?

Kaido: Kui vaja jätame ürituse lihtsalt ära. Hetkel jätkame korraldamist plaaniliselt.

Kommentaar: Kui siia tuleb palju pealtvaatajaid, siis nad hakkavad inimeste hoovidel ja nendest läbi sõitma.

Kaido: Sellepärast on meil 60 turvameest reedel ja laupäeval ja nemad valvavad erinevaid eravaldusi. Kõik teed pannakse kinni. Igal teel on üks inimene valves.

Kommentaar: Läbi kruntide lähevad metsateed läbi mille saab raja äärde, neid on raske valvata. Eelnevatel üritustel on olnud seal probleeme.

Tiit: Kokkuvõtteks võin ütelda, et loodame et see üritus siiski toimub ja soovime teile edu.

Kaido: Samuti olen valmis küsimustele vastama ja arutama erinevatel teemadel.

Küsimused

Anne: Kas Rapla valla Külade Ühendus on organisatsioon kõikide Rapla valla külade jaoks või ainult liikmete jaoks.

Tiit: eelkõige liikmete jaoks, aga ikkagi terve küla ja inimeste jaoks ka.

Anne: Selleks, et info jõuaks kõigini, kas oleks võimalik tuua see kokkusaamine kvartali esimese neljapäeva peale.

Tiit: Tuletan meelde et ümarlaud toimib vallavanema juures ja nemad sobitavad aja.

Meelis: Kohtumine tuleb kokku leppida koostöös.

Tiit: Meil on vallavalitsusest Helen, kes kooskõlastab meie kokkusaamised. Meie ei saa otsustada, millal on sobiv aeg, vaid vallavanem võiks seda ise otsustada.

Anne: Valla ametniku infol on ikka Külade Ühenduse enda asi, millal on aeg kokku lepitud.

Kommentaar: Info kohtumiste kohta ei ole jõudnud kõigini. Saadan Külade Ühendusele edasi kontaktinimeste listi, kellele infot jagada.

Tiit: Meil ei ole midagi selle vastu kui me süsteemselt kohtumised kokku lepime. Meie ei saa määrata seda aega.

Meelis: Selle peaks ikka külade ühenduse juhatus määrama.

Anne: Pakun välja kohtuda kvartali esimesel neljapäeval. Samuti teen ettepaneku Külade Ühendusel jagada enda tuleviku-plaane meiega.

Oleme fikseerinud:

1. Tunnustusüritus ja tänuüritus jääb ära ja lükkub edasi tulevikku.
2. Vaadata üle arengukavad.
3. Soovitakse saada busside infot paberkandjal.
4. Rapla ralli korraldajad peavad Lipa küla elanikega läbirääkimisteks eraldi kohtuma.
5. Soov kohtuda Külade Ühendusega kvartali esimesel neljapäeval.

Tiit Tammsaar Eveliis Müller

koosoleku juhataja protokollija